ఫెడ్‌తో ఒడిదుడుకులే..!
- ఐదు రాష్ట్రాల ఎన్నికల ఫలితాలు కీలకమే
- జీఎస్‌టీ పురోగతిపై మదుపర్ల దృష్టి
- మార్కెట్లలో పబ్లిక్‌ ఇష్యూల సందడి
ముంబయి : ఈ వారంలో దేశీయ స్టాక్‌ మార్కెట్లను అమెరికా ఫెడరల్‌ రిజర్వు సమీక్ష నిర్ణయాలు ఎక్కువగా ప్రభావితం చేయనున్నాయని విశ్లేషకులు భావిస్తున్నారు. అదే విధంగా భారత్‌లో ఐదు రాష్ట్రాల్లో జరుగుతున్న ఎన్నికల ఫలితాలపై అంచనాలు మార్కెట్ల సరళిని మార్చవచ్చు. కాగా రెండు రోజుల పాటు జరుగుతున్న జీఎస్‌టీ కౌన్సిల్‌ సమావేశం నిర్ణయాలు కూడా కీలకం కానున్నాయి. అలాగే మార్కెట్లలో పబ్లిక్‌ ఇష్యూల సందడి కొనసాగనుంది. వీటికి తోడు ట్రంప్‌ విధాన నిర్ణయాలు దేశీయ స్టాక్‌ మార్కెట్లను ఒడిదుడుకులకు గురి చేసే అవకాశాలు ఉన్నాయని నిపుణులు భావిస్తున్నారు. మార్చి 11న ఐదు రాష్ట్రాల ఎన్నికల ఫలితాలు వెల్లడి కానున్నాయి. కాగా ఇంతకు ముందే రానున్న ఎగ్జిట్‌ పోల్స్‌ మార్కెట్లను హెచ్చు, తగ్గులకు గురి చేయవచ్చు. శనివారం ప్రారంభమైన జీఎస్‌టీ కౌన్సిల్‌ సమావేశం రెండు రోజుల పాటు జరుగనుంది. ఇందులోని నిర్ణయాలను మదుపర్లు కీలకంగా తీసుకోనున్నారు. కొన్ని వస్తువులపై 40 శాతం వరకు పన్ను రేటు ఉండబోతుందన్న సంకేతాలు ఆయా రంగాల షేర్లపై ఒత్తిడి పెరగనుంది. కాగా మదుపర్లు వేచి చూసే ధోరణీని కూడా అవలంభించవచ్చని విశ్లేషకులు భావిస్తున్నారు.
అమెరికా ఫెడ్‌ వడ్డీ రేట్ల సంకేతాలకు తోడు అంతర్జాతీయ చమురు ధరలు, డాలర్‌తో రూపాయి మారకం విలువ పరిణామాలను మదుపర్లు కీలకంగా తీసుకోనున్నారు. అదే విధంగా అమెరికా అధ్యక్షుడు డొనాల్డ్‌ ట్రంప్‌ విధానాలు ఐటీ కంపెనీలను ఒత్తిడికి గురి చేసే అవకాశం ఉంది. ఇప్పటికే ఔట్‌సోర్సింగ్‌ విధానంపై ట్రంప్‌ కొత్త నిబంధనలు తీసుకురావడంతో దేశీయ ఐటీ, టెక్‌ కంపెనీల గుండెళ్లో రైళ్లు పరుగెడుతున్నాయి.
మార్చిలో వడ్డీ రేట్ల పెంపు..!
అమెరికా ఫెడరల్‌ రిజర్వు మార్చి 14-15న ద్రవ్య పరపతి విధాన సమీక్ష నిర్వహించనుంది. ఫెడ్‌ చైౖర్‌పర్సన్‌ జనెట్‌ యెల్లన్‌ శుక్రవారమే వడ్డీ రేట్ల పెంపునపై సంకేతాలు ఇచ్చారు. ప్రపంచ ఆర్థిక వ్యవస్థ పుంజుకుంటుందని రేట్ల పెంపునకు సరైన సమయమని శుక్రవారం ఆమె పేర్కొన్నారు. అమెరికాలో ఉపాధి రేటు, ఇతర సూక్ష్మ గణంకాలు మెరుగ్గా ఉన్నాయని దీంతో ఈ ఏడాదిలో వేగంగానే రేట్ల పెంపు ఉండొచ్చన్నారు. వచ్చే దఫా ఫెడ్‌ సమీక్షలో వడ్డీ రేట్ల పెంపు ఉండొచ్చని థామస్‌ రాయిటర్స్‌ నిర్వహించిన సర్వేలో 85 శాతం మంది అభిప్రాయపడ్డారు. వడ్డీ రేట్ల పెంపు జరిగితే భారత మార్కెట్ల నుంచి విదేశీ పెట్టుబడులు భారీగా తరలిపోయే అవకాశం చాలా ఎక్కువగా ఉంది.
ఐదు వారాల లాభాలకు తెర
వరుసగా ఐదు వారాలు లాభాల్లో సాగిన దేశీయ స్టాక్‌ మార్కెట్లు మార్చి 3తో ముగిసిన వారంలో నష్టాలు చవి చూశాయి. అమెరికా ఫెడ్‌ వడ్డీ రేట్లను పెంచనుందన్న అంచనాలు ప్రధానంగా మార్కెట్లపై ప్రతికూలతను పెంచాయి. వరుసగా పెరిగిన సూచీల నేపథ్యంలో మదుపర్లు కూడా లాభాల స్వీకరణకు మొగ్గు చూపారు. దీంతో క్రితం శుక్రవారంతో ముగిసిన వారంలో సెన్సెక్స్‌్‌ స్వల్పంగా 60 పాయింట్లు లేదా 0.2 శాతం తగ్గి 28,832కు పడిపోయింది. నిఫ్టీ 0.5 శాతం లేదా 42 పాయింట్లు తగ్గి 8,897 వద్ద ముగిసింది. గురువారం నాటికి సెన్సెక్స్‌ ఏకంగా 29వేల పాయింట్ల కీలక స్థాయికి చేరి, రెండేళ్ల గరిష్టానికి ఎగిసింది. నిఫ్టీ కూడా ఇంట్రా ట్రేడింగ్‌లో 8,989 వద్ద నమోదయ్యింది.
క్రితం వారంలో మిడ్‌క్యాప్‌ సూచీలు 0.9 శాతం, స్మాల్‌క్యాప్‌ సూచీలు 0.2 శాతం చొప్పున నష్టపోయాయి.
రంగాల వారిగా బీఎస్‌ఈలో పీఎస్‌యూ అత్యధికంగా 2.6 శాతం విలువ కోల్పోయింది.
ఇదే క్రమంలో విద్యుత్‌ 2 శాతం, బ్యాంకింగ్‌ 2 శాతం, ఆయిల్‌ అండ్‌ గ్యాస్‌ 1.8 శాతం, ఆటో 0.9 శాతం, ఎఫ్‌ఎంసీజీ 0.6 శాతం చొప్పున నష్టపోయాయి. మరోవైపు లోహ సూచీ 2 శాతం, ఐటీ, రియాల్టీలు 1 శాతం చొప్పున పెరిగాయి. టెక్‌ 0.6 శాతం, కన్సూమర్‌ డ్యూరెబుల్స్‌ 0.3 శాతం చొప్పున రాణించాయి. సెన్సెక్స్‌-30లో ఎన్‌టీపీసీ, పవర్‌ గ్రిడ్‌, ఐసీఐసీఐ బ్యాంకు సూచీలు వరుసగా 6 శాతం, 4 శాతం, 3 శాతం చొప్పున నష్టపోయాయి. కాగా భారతీ ఎయిర్‌టెల్‌, యాక్సిస్‌ బ్యాంకు 3 శాతం, మారుతి సుజుకి, కోల్‌ ఇండియా 2 శాతం చొప్పున విలువ కోల్పోయాయి. మరోవైపు రిలయన్స్‌ ఇండిస్టీస్‌, హీరో మోటో కార్ప్‌, ఇన్ఫోసిస్‌ షేర్లు వరుసగా 6 శాతం, 3 శాతం, 2 శాతం చొప్పున అత్యధికంగా పెరిగాయి. హిందుస్థాన్‌ యూనిలీవర్‌, టాటా స్టీల్‌ 2 శాతం చొప్పున రాణించాయి. ప్రస్తుత ఆర్థిక సంవత్సరం డిసెంబర్‌తో ముగిసిన త్రైమాసికంలో భారత వృద్ధి రేటు 7 శాతానికి చేరిందన్న సీఎస్‌వో అనుహ్య గణంకాలు కొంత మార్కెట్లకు మద్దతునిచ్చాయి. కాగా నిక్కీ తయారీ రంగం అంచనాలు మార్కెట్లలో సానుకూలతను పెంచాయి. కాగా ఫెడ్‌ భయాలు, మదుపర్ల లాభాల స్వీకరణతో తుదకు మార్కెట్లకు స్వల్ప నష్టాలను మిగిల్చాయి.
మీ స్నేహితులకు రికమెండ్ చెయ్యండి